यो घटना २०६१ असार २१ गते दिउँसो २ बजेतिर भएको हो । म बाहिर मिटिङ्गतिर गएको थिएँ । त्यतिबेला नै विवाहित भइसकेको थियो मेरो भाइ । ऊ कक्षा ९ मा पढ्दै थियो । बुहारीको काखमा १५ महिनाकी छोरी थिई । घरमा आमा र बुबा पनि हुनुहुन्थ्यो । सानो र खुसी परिवार थियो हाम्रो । असारमा खेतमा धान रोप्ने र बारीमा विभिन्न तरकारी रोप्ने सिजन थियो । त्यही बेला भाइले आँगनको डिलमा फूल रोपेको थियो । घर वरिपरि फूल रोपेर ढकमक्क फुलाउने र सुन्दर बनाउने कत्ति धेरै रहर थियो उसलाई । कस्तो विडम्बना, दलितले आफ्नो घरको आँगनमा फूल रोप्न पनि हुँदैन रे !
